b"\n_START_ARTICLE_\nWaterloo Sunset\n_START_SECTION_\nAihe ja sanoitus\n_START_PARAGRAPH_\n\xe2\x80\x9dWaterloo Sunsetin\xe2\x80\x9d sanoituksessa esiintyv\xc3\xa4t Terry ja Julie tapaavat joka perjantai Lontoossa sijaitsevalla Waterloon rautatieasemalla. Ehk\xc3\xa4 he ovat vain kasvoja v\xc3\xa4kijoukossa, mutta aseman ihmisvilin\xc3\xa4\xc3\xa4 tarkkaileva yksin\xc3\xa4inen mies kuvittelee mieless\xc3\xa4\xc3\xa4n kahden nuoren rakkaustarinan n\xc3\xa4hden heid\xc3\xa4t k\xc3\xa4velem\xc3\xa4ss\xc3\xa4 Thames-joen ylitt\xc3\xa4v\xc3\xa4ll\xc3\xa4 Waterloon sillalla. Ray Daviesin \xc3\xa4\xc3\xa4ness\xc3\xa4 on uudenlainen pehme\xc3\xa4 pohjav\xc3\xa4ri ja aiemmin h\xc3\xa4nen hieman ironinen suhtautumisensa lontoolaiseen el\xc3\xa4m\xc3\xa4ntapaan antaa nyt tilaa h\xc3\xa4nen herkemm\xc3\xa4lle puolelleen. T\xc3\xa4ydellisyyteen pyrkiv\xc3\xa4n\xc3\xa4 ihmisen\xc3\xa4 Davies k\xc3\xa4vi ennen levytyksen julkaisua palauttamassa mieleens\xc3\xa4 muistikuviaan Waterloon auringonlaskusta varmistaakseen laulun oikean tunnelman._NEWLINE_\xc2\xbbMillions of people swarming like flies 'round Waterloo underground. But Terry and Julie cross over the river where they feel safe and sound. And they don't need no friends. As long as they gaze on Waterloo sunset, they are in paradise. _NEWLINE_(suom. Miljoonat ihmiset p\xc3\xb6rr\xc3\xa4\xc3\xa4v\xc3\xa4t k\xc3\xa4rp\xc3\xa4sten lailla Waterloon maanalaisen ymp\xc3\xa4rill\xc3\xa4. Mutta Terry ja Julie ylitt\xc3\xa4v\xc3\xa4t joen, miss\xc3\xa4 he tuntevat olonsa turvalliseksi. Ja he eiv\xc3\xa4t tarvitse yst\xc3\xa4vi\xc3\xa4. Niin pitk\xc3\xa4\xc3\xa4n kuin he katsovat Waterloon auringonlaskua, he ovat paratiisissa.)\xc2\xa0\xc2\xbb _NEWLINE_Yleisesti on uskottu, ett\xc3\xa4 laulun henkil\xc3\xb6t Terry ja Julie viittaisivat kahteen brittil\xc3\xa4iseen n\xc3\xa4yttelij\xc3\xa4\xc3\xa4n, Terence Stampiin ja Julie Christieen, mutta vuonna 2004 Davies kertoi haastattelussa, ett\xc3\xa4 Terry on h\xc3\xa4nen Australiassa asuva serkkunsa. Davies on my\xc3\xb6s my\xc3\xb6hemmin kertonut, ett\xc3\xa4 \xe2\x80\x9dWaterloo Sunset\xe2\x80\x9d oli ensimm\xc3\xa4inen single, jonka kohdalla Kinks \xe2\x80\x9drikkoi kaavaa\xe2\x80\x9d. Yhtye nimitt\xc3\xa4in teki julkaisun omin p\xc3\xa4in, tuottajan tiet\xc3\xa4m\xc3\xa4tt\xc3\xa4 asiasta.\n_START_SECTION_\nMenestys ja merkitt\xc3\xa4vyys\n_START_PARAGRAPH_\n\xe2\x80\x9dWaterloo Sunset\xe2\x80\x9d nousi Britannian singlelistalla toiseksi toukokuun lopulla 1967. Nousun ensimm\xc3\xa4iselle paikalle esti The Tremeloes -yhtyeen \xe2\x80\x9dSilence Is Golden\xe2\x80\x9d. Yhdysvalloissa kappale ei noussut Billboard-listalle. Ainakin Australiassa, It\xc3\xa4vallassa ja Norjassa se nousi top 10:een._NEWLINE_Verkkosivusto Acclaimed Musicin tilastoimalta musiikkikriitikoiden kaikkien aikojen Top 3 000 -listalta \xe2\x80\x9dWaterloo Sunset\xe2\x80\x9d l\xc3\xb6ytyy sijalta 57. Viel\xc3\xa4 parempi on laulun sijoitus Rolling Stone -lehden vuonna 2004 julkistamalla listalla. Kuuluisa musiikkokriitikko Robert Christgau on kuvannut kappaletta kauneimmaksi englanninkieliseksi lauluksi."